Diari Oficial de la Generalitat Valenciana


Sumari del DOGV 5445, del 07-02-2007 (2007/1098)

ORDE de 22 de desembre de 2006, de la Conselleria de Cultura, Educació i Esport, per la qual es convoca, a través de Teatres de la Generalitat Valenciana, un concurs públic per a la concessió d'ajudes als sectors teatral i circense de la Comunitat Valenciana per a l'any 2007.
------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5445

Data del DOGV
:   07-02-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/1098


Data del document
:   22-12-2006

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * Teatres de la Generalitat Valenciana
    * professió artística
    * ajuda pública
    * suport econòmic
    * espectacles

El Decret 36/1994, de 21 de febrer, del Govern valencià, pel qual s'aprova el reglament orgànic i funcional de l'ens públic Teatres de la Generalitat Valenciana (DOGV de 15.03.1994), establix com a finalitat de l'ens el desplegament i l'execució de la política cultural de la Generalitat de la Comunitat Valenciana en el camp de les arts escèniques, i molt especialment en els sectors del teatre i la dansa.
Entre les funcions assignades a Teatres de la Generalitat Valenciana es troben el foment de les arts escèniques i la promoció de companyies i grups teatrals, el desplegament i la promoció de tot tipus d'actuacions teatrals, festivals i certàmens, i el suport a la creativitat escènica i la seua difusió, així com la cooperació amb altres agents i entitats culturals en el sector de les arts escèniques, d'àmbit públic o privat.
La Conselleria de Cultura, Educació i Esport de la Generalitat convoca les presents ajudes, a través de l'ens públic Teatres de la Generalitat Valenciana, a fi que contribuïsquen a consolidar el sector teatral i circense per mitjà de la potenciació dels creadors i autors valencians, les ajudes a la producció i gires i als projectes biennals amb empreses de teatre i circ, les ajudes a la formació i investigació, la programació en sales d'exhibició, les entitats sense ànim de lucre i els projectes d'especial interés que contribuïsquen a la consolidació de les polítiques teatrals de la Comunitat Valenciana.
Per tot això, i fent ús de les facultats que em conferix l'article 35 de la Llei de la Generalitat Valenciana 5/1983, de 30 de desembre, del Govern valencià, i d'acord amb el que disposa la Llei 38/2003, de 17 de novembre, general de subvencions,
ORDENE
Primer
Convocar un concurs públic per a la concessió d'ajudes als sectors teatral i circense de la Comunitat Valenciana durant l'any 2007 i aprovar les bases per les quals es regix, que s'inclouen com a annex I en esta orde.
Segon
L'import global màxim de les ajudes és d'un milió tres-cents dos mil euros (1.302.000 Euros), que es pagaran a càrrec dels crèdits del capítol IV, línia de subvenció SE000049, del pressupost de l'ens públic Teatres de la Generalitat Valenciana per a l'any 2007. Així mateix, la concessió de les subvencions queda condicionada a l'existència de crèdit adequat i suficient en els pressupostos indicats i conformement a l'Orde de 26 de setembre de 1994 de la Conselleria d'Economia i Hisenda.
DISPOSICIÓ ADDICIONAL
Única
D'acord amb l'Orde de 26 de setembre de 1994 de la Conselleria d'Economia i Hisenda sobre la tramitació anticipada d'expedients de despesa, tots els actes dictats en l'expedient de la subvenció convocada per la present orde s'han de considerar condicionats al fet que, quan es dicte la resolució de concessió de la subvenció, subsistisquen les mateixes circumstàncies de fet i de dret existents en el moment en què es van produir els actes.
DISPOSICIONS FINALS
Primera
La Direcció General de Teatres de la Generalitat Valenciana és l'òrgan competent per a l'ordenació i instrucció del procediment de concessió d'ajudes als sectors teatral i circense de la Comunitat Valenciana, i té la facultat, en l'àmbit de les seues competències, de dictar les resolucions que considere necessàries per al desplegament i l'execució del que disposa esta orde.
Segona
La present orde té efecte el mateix dia de la publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de règim jurídic de les administracions públiques i del procediment administratiu comú, i els articles 10, 14 i 46 de la Llei 29/1998, reguladora de la jurisdicció contenciosa administrativa, contra el present acte, que posa fi a la via administrativa, es pot presentar potestativament recurs de reposició o directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició s'ha d'interposar davant del conseller de Cultura, Educació i Esport en el termini d'un mes a comptar des de l'endemà de la publicació.
b) El recurs contenciós administratiu ha de presentar-se davant del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació.
València, 22 de desembre de 2006
El conseller de Cultura, Educació i Esport
ALEJANDRO FONT DE MORA TURÓN
ANNEX I
Bases reguladores de la convocatòria pública per a la concessió d'ajudes als sectors teatral i circense de la Comunitat Valenciana durant l'any 2007.
Capítol I
Normes generals
1. Objecte de les ajudes
L'objecte de les ajudes és contribuir al manteniment i la consolidació del teatre i el circ a la Comunitat Valenciana a través de la potenciació de les diferents activitats que es realitzen en els dos sectors, amb la finalitat última que els ciutadans puguen disposar d'una oferta diversificada i de qualitat.
2. Modalitats i import de les ajudes
2.1. La present convocatòria comprén les modalitats d'ajudes següents:
a) Ajudes a la creació
b) Ajudes a la producció i/o i gires d'empreses de teatre i circ
c) Projectes biennals d'empreses de teatre i circ
d) Programes en sales d'exhibició
e) Ajudes a la formació i investigació
f) Ajudes a entitats sense ànim de lucre
g) Ajudes a projectes d'especial interés (festivals, mostres, fires i d'altres)
2.2. L'import global màxim de les ajudes és d'1.302.000 euros, que es distribuiran entre les modalitats esmentades segons les quantitats següents:
a) Per a la modalitat d'ajudes a la creació, 14.400 euros.
b) Per a la modalitat de producció i/o gires d'empreses de teatre i circ, 373.000 euros.
c) Per a projectes biennals d'empreses de teatre i circ, 675.000 euros.
d) Per a la modalitat d'ajudes a la programació en sales d'exhibició, 80.000 euros.
e) Per a la modalitat d'ajudes a la formació i investigació, 14.600, euros.
f) Per a la modalitat d'ajudes a entitats sense ànim de lucre, 95.000 euros.
g) Per a la modalitat d'ajudes a projectes d'especial interés, 50.000 euros.
2.3. El procediment de concessió de les ajudes s'ha de tramitar en règim de concurrència competitiva, d'acord amb els criteris de valoració fixats en les presents bases per a cada modalitat d'ajuda.
3. Beneficiaris
Dins dels límits pressupostaris i d'acord amb les condicions i els criteris que establixen estes bases, poden obtindre estes ajudes les persones físiques i jurídiques que complisquen els requisits específics indicats per a cada modalitat d'ajuda i que realitzen les actuacions previstes en cada cas durant l'any 2007.
No podran obtindre la condició de beneficiari les persones o entitats que incórreguen en les prohibicions establides en els apartats 2 i 3 de l'article 13 de la Llei 38/2003, de 17 de novembre, general de subvencions (BOE de 18.11.2003).
4. Sol·licituds
4.1. La sol·licitud de les ajudes s'ha de dirigir a l'ens públic Teatres de la Generalitat Valenciana en el termini de vint dies hàbils comptats des de l'endemà de la publicació de la present convocatòria en el Diari Oficial de la Comunitat Valenciana. Si l'últim dia del termini fóra dissabte, es consideraria prorrogat al primer dia hàbil següent.
4.2. Les sol·licituds s'han de formalitzar en el model d'instància que figura en l'annex II d'esta convocatòria.
4.3. Les instàncies poden presentar-se als registres de les Direccions Territorials de Cultura, Educació i Esport de València, Castelló i Alacant, al registre general de la Conselleria de Cultura, Educació i Esport, al registre de l'ens públic Teatres de la Generalitat Valenciana, o per qualsevol dels mitjans previstos en l'article 38.4 de la Llei 30/1992, de règim jurídic de les administracions públiques i del procediment administratiu comú.
En el cas que la sol·licitud s'envie per correu certificat, s'ha de presentar en un sobre obert a l'oficina de correus, a fi que en la capçalera de la primera plana del document es faça constar, amb claredat, el nom de l'oficina, la data i el lloc d'admissió.
Les Direccions Territorials de Cultura, Educació i Esport hauran de remetre les sol·licituds d'ajuda a Teatres de la Generalitat Valenciana en el termini màxim de deu dies comptats des de l'endemà del dia en què acabe el termini de presentació de sol·licituds.
4.4. A més de la instància, els interessats en les ajudes han de presentar els originals, o una fotocòpia compulsada, de la documentació següent:
a) Quan el sol·licitant siga una persona física:
- Fotocòpia del DNI.
- Fotocòpia de l'alta en el IAE, epígraf i subepígraf corresponent, i còpia de l'últim rebut pagat, si s'escau.
b) Quan es tracte de persones jurídiques:
- Número de CIF.
- Fotocòpia de l'alta en el IAE, epígraf i subepígraf corresponent, i còpia de l'últim rebut pagat, si s'escau.
- Escriptura o document de constitució o modificació inscrits, si escau, en el registre oficial corresponent.
- Certificat de l'acord, adoptat per l'òrgan de govern corresponent, en què s'aprova sol·licitar l'ajuda i es faculta el president, gerent, etc. per a subscriure'n la petició.
- Fotocòpia del DNI de qui subscriu la petició en nom de l'empresa o associació.
c) Dades bancàries on l'interessat vol rebre l'ajuda si li és concedida, segons el model "Manteniment de tercers" que figura en l'annex III.
d) Llevat dels casos de persones físiques, es requerix un certificat d'inscripció en el registre administratiu d'empreses i associacions de caràcter teatral de la Comunitat Valenciana, o, si no és possible obtindre'l, justificants d'haver iniciat els tràmits d'inscripció en el registre esmentat.
e) Declaració amb la relació i l'import de totes les subvencions, les ajudes, els ingressos o els recursos sol·licitats o concedits per altres administracions o ens públics o privats que financen les activitats subvencionades, als efectes del que preveuen els articles 14 i 19 de la Llei 38/2003, general de subvencions.
f) Declaració responsable de no incórrer en les prohibicions per a obtindre la condició de beneficiari fixades en els apartats 2 i 3 de l'article 13 de la Llei 38/2003, de 17 de novembre, general de subvencions, segons l'annex IV.
g) Certificat acreditatiu de trobar-se al corrent en les obligacions tributàries i amb la Seguretat Social, en els termes establits en els articles 18, 19 i 22 del Reial Decret 887/2006, de 21 de juliol, pel qual s'aprova el reglament de la Llei 38/2003, de 17 de novembre, general de subvencions.
h) Les empreses amb cinquanta o més treballadors han d'acreditar a través d'una declaració responsable el compliment del que establix l'article 38.1 de la Llei 13/1982, de 7 d'abril, d'integració social dels minusvàlids o de l'exempció d'eixa obligació.
i) Documents específics de cada modalitat d'ajuda establits en els capítols següents d'estes bases.
4.5. Si la sol·licitud no incloguera totes les dades exigides o hi faltara documentació, s'instaria l'interessat perquè en el termini de deu hàbils dies corregira estos defectes, amb l'advertència que si no ho fera es consideraria que hauria desistit de la petició, després de dictar la resolució corresponent en els termes previstos en l'article 42 i tal com establix l'article 71.1 de la Llei 30/1992, de 26 de novembre, de règim jurídic de les administracions públiques i del procediment administratiu comú. La documentació aportada en este cas ha de presentar-se preferentment a Teatres de la Generalitat Valenciana. Igualment, pot presentar-se als llocs previstos en l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú, cas en el qual haurà de comunicar-se el mateix dia a Teatres de la Generalitat Valenciana a través de fax o telegrama.
4.6. Un mateix peticionari només podrà sol·licitar una ajuda per cada una de les modalitats previstes en la convocatòria. Serà incompatible la sol·licitud d'un mateix peticionari per a ajudes en la modalitat de producció i/o gira d'empreses de teatre i circ i en la modalitat de projectes biennals per a empreses de teatre i circ.
5. Procediment de concessió: instrucció i resolució
5.1. El procediment per a la concessió de les ajudes s'ha de tramitar en règim de concurrència competitiva.
5.2. La Direcció General de Teatres de la Generalitat Valenciana s'encarregarà d'instruir el procediment d'acord amb l'article 24 de la Llei 38/2003, de 17 de novembre, general de subvencions. L'òrgan instructor, una vegada completats els expedients i realitzades les activitats d'instrucció pertinents, els traslladarà a la comissió indicada en l'apartat següent.
5.3. Per a l'avaluació de les sol·licituds presentades, d'acord amb l'article 22 de la Llei general de subvencions, s'haurà de constituir una comissió de valoració, de la qual no podran formar part persones directament o indirectament relacionades amb els expedients que s'hagen de valorar.
La comissió de valoració estarà presidida per la Direcció General de Teatres de la Generalitat Valenciana, o per la persona en qui delegue, i, a més, hauran de formar-ne part fins a sis vocals designats per la Direcció. El secretari d'esta comissió, amb veu però sense vot, serà designat per la Direcció General de Teatres de la Generalitat Valenciana entre el personal de Teatres.
5.4. Tant la Direcció General de Teatres de la Generalitat Valenciana com l'esmentada comissió podran requerir dels interessats totes les dades i acreditacions que consideren necessàries per a la correcta qualificació dels projectes.
5.5. La comissió de valoració haurà d'avaluar les sol·licituds d'acord amb els criteris d'avaluació establits en les presents bases per a cada modalitat d'ajuda, i haurà d'emetre un informe en què es concrete el resultat de l'avaluació efectuada. En eixe informe s'han d'indicar succintament els motius que han guiat la valoració i ponderació de les sol·licituds, i, basant-se en això, una prelació per orde de major a menor puntuació.
5.6. L'òrgan instructor, a la vista de l'expedient i de l'informe de la comissió, haurà de formular una proposta de resolució definitiva que elevarà al conseller de Cultura, Educació i Esport, en qualitat de president de Teatres de la Generalitat Valenciana, el qual haurà de resoldre la convocatòria en el termini de tres mesos comptats des de l'endemà de la data de publicació de la convocatòria, sense perjuí del que preveu l'article 42.5 de la Llei 30/1992, de 26 de novembre, de règim jurídic de les administracions públiques i del procediment administratiu comú.
5.7. La notificació de la resolució s'haurà de cursar en un termini de deu dies comptats des de la data en què fou adoptada, d'acord amb el que disposen els articles 58 i 59 de la Llei 30/1992, de 26 de novembre, de règim jurídic de les administracions públiques i del procediment administratiu comú. El seu contingut íntegre s'haurà d'exposar al tauler d'anuncis de Teatres de la Generalitat Valenciana.
5.8. Una vegada transcorregut el termini previst sense que s'haguera dictat ni notificat una resolució expressa, la sol·licitud de l'ajuda es consideraria desestimada.
5.9. Als efectes del que establix l'article 18 de la Llei general de subvencions, quan l'import de les subvencions concedides, individualment considerades, siga igual o superior als 3.000 Euros, s'hauran de publicar en el Diari Oficial de la Comunitat Valenciana.
6. Obligacions dels beneficiaris
6.1. Amb caràcter general, tots els beneficiaris de les subvencions estan obligats a:
a) Comunicar per escrit, segons el model que s'adjunta com a annex V, a Teatres de la Generalitat Valenciana l'acceptació de l'ajuda durant els quinze dies hàbils següents al de la recepció de la notificació de concessió. En el cas que no es comunique l'acceptació, es considerarà que el beneficiari renuncia a l'ajuda i hi perdrà el dret.
b) Realitzar l'activitat que fonamenta la concessió de la subvenció d'acord amb el programa presentat.
c) Comunicar a Teatres de la Generalitat Valenciana qualsevol canvi que es produïsca en el programa definitiu de l'activitat abans de realitzar-la.
d) En el cas que l'activitat es realitze en un moment posterior a la notificació de la concessió de l'ajuda, s'haurà de fer constar en tota publicació, fullet, programa, publicitat, etc., independentment del mitjà o suport emprats, el patrocini de la Generalitat de la Comunitat Valenciana. A l'efecte, s'hauran d'inserir en un lloc preferent i destacat els logotips de Teatres de la Generalitat Valenciana i de la Conselleria de Cultura, Educació i Esport, d'acord amb les normes d'identitat corporativa d'estes institucions.
e) Justificar el compliment dels requisits i les condicions, així com la realització de l'activitat i el compliment de la finalitat que determinen la concessió o l'obtenció de la subvenció.
f) Comunicar l'obtenció d'altres subvencions, ajudes, ingressos o recursos que financen les activitats subvencionades. Esta comunicació ha d'efectuar-se tan prompte com es conega i, en qualsevol cas, abans de la justificació de l'aplicació donada als fons percebuts.
g) Sotmetre's a les actuacions de comprovació que puga fer Teatres de la Generalitat Valenciana, així com a qualsevol altra comprovació i control financer que puguen realitzar els òrgans de control competents, tant nacionals com comunitaris, aportant tota la informació requerida en l'exercici de les actuacions anteriors.
h) Disposar dels llibres comptables, dels registres diligenciats i de la resta de documents correctament auditats en els termes exigits per la legislació mercantil i sectorial aplicable al beneficiari en cada cas, així com dels estats comptables i registres específics exigits per les bases reguladores de les subvencions, a fi de garantir l'adequat exercici de les facultats de comprovació i control.
i) Conservar els documents justificatius de l'aplicació dels fons rebuts, incloent-hi els documents electrònics, en la mesura que puguen ser objecte de les actuacions de comprovació i control.
j) Procedir al reintegrament dels fons percebuts en els casos previstos en l'article 37 de la Llei general de subvencions (BOE de 18.11.2003)
k) Les que amb caràcter específic i per a cada modalitat es determinen en els capítols següents.
6.2. L'incompliment de les obligacions anteriors donarà lloc a l'exigència de les responsabilitats o sancions corresponents, d'acord amb la legislació vigent.
7. Justificació i pagament de les ajudes
7.1. El pagament de les ajudes es farà d'una sola vegada sempre que l'activitat s'haja realitzat d'acord amb el programa presentat i es justifique correctament.
7.2. Tots els documents que servisquen per a justificar la subvenció s'han de presentar a Teatres de la Generalitat Valenciana abans del 20 de desembre de 2007. A partir d'eixe dia el crèdit pressupostari quedarà anul·lat i es perdrà el dret a cobrar l'ajuda concedida.
7.3. Per a les ajudes a la producció i/o gires d'empreses de teatre i circ, als projectes biennals d'empreses de teatre i circ, a la programació en sales d'exhibició, a entitats sense ànim de lucre i a projectes d'especial interés, s'ha de presentar la documentació següent:
- Memòria de les activitats realitzades finançades amb la subvenció i el seu cost, en què s'indique el pressupost final i el desglossament de cada una de les despeses.
- Publicitat en mitjans de comunicació, fullets i cartells editats.
-Justificants de despeses i acreditació del pagament pel valor de l'activitat subvencionada.
En qualsevol cas, no es podran justificar les adquisicions patrimonials o les despeses originades en les actuacions realitzades a la Comunitat Valenciana.
7.4. Per a les ajudes a la creació, s'ha de presentar la documentació següent:
- Text original de l'obra.
- Els autors que obtinguen ajudes en la modalitat de creació es comprometen a cedir gratuïtament i per escrit a Teatres de la Generalitat Valenciana els drets de reproducció, distribució, comunicació pública o transformació, en règim d'exclusivitat, per a tot l'Estat espanyol i per un període de dos anys, llevat del cas que hi haja un compromís previ entre l'autor i una editorial o companyia.
El document de cessió s'ha d'ajustar al model que figura com a annex VI en esta orde i ha de ser presentat en el termini de quinze dies comptats des de l'endemà de la notificació de la resolució de concessió de l'ajuda. Si hi ha un compromís previ entre l'autor i una editorial o companyia, s'haurà d'acreditar igualment.
L'incompliment d'esta obligació deixarà sense efecte la resolució de concessió de l'ajuda, i si cal, s'haurà de procedir al reintegrament de l'ajuda, amb l'interés de demora corresponent.
7.5. Per a les ajudes a la formació i investigació, s'ha de presentar la documentació següent:
a) En el cas que tinguen com a finalitat l'assistència a cursos de perfeccionament:
- Memòria de les activitats realitzades.
- Justificants de matrícula i acreditació d'assistència al curs expedida pel centre on s'ha impartit.
b) En el cas que tinguen com a finalitat la realització de projectes de formació:
- Memòria de les activitats realitzades finançades amb la subvenció i el seu cost, en què s'indique el pressupost final i el desglossament de cada una de les despeses.
- Publicitat en mitjans de comunicació, cartells i fullets editats.
- Justificants de despeses i acreditació del pagament per l'import de l'activitat subvencionada.
c) En el cas que tinguen com a finalitat la realització de projectes d'investigació:
- Memòria de les activitats realitzades.
- Còpia del projecte d'investigació.
7.6. En el cas que les activitats hagen sigut finançades també amb fons propis o amb altres subvencions o recursos, en la justificació haurà d'acreditar-se l'import, la procedència i l'aplicació dels fons a les activitats subvencionades, d'acord amb el que establix l'article 30.4 de la Llei 38/2003, de 17 de novembre, general de subvencions.
7.7. Es consideren despeses subvencionables les que de manera indubtable responguen a la naturalesa de l'activitat subvencionada i es realitzen durant 2007. Es consideren despeses realitzades les que siguen efectivament pagades abans de la finalització del període de justificació.
7.8. No obstant allò exposat en els punts anteriors, Teatres de la Generalitat Valenciana podrà avançar fins el 60% de la totalitat de la subvenció concedida i acceptada pel beneficiari amb la presentació prèvia d'un aval bancari per l'import que s'ha de percebre, d'acord amb les normes següents:
- Fins a un 40% de l'import de la subvenció es podrà lliurar immediatament, una vegada concedida.
- Fins a un 20% es pagarà després de l'aportació i la comprovació de la documentació justificativa de l'efectiva i correcta aplicació de la quantitat lliurada per a l'actuació objecte de la subvenció.
La resta de la subvenció s'abonarà una volta el beneficiari justifique el compliment de les obligacions establides en estes bases.
S'exceptuen del que preveu el present punt les ajudes per a la creació i per a la formació i investigació.
8. Altres disposicions
8.1. L'import de les subvencions regulades en la present convocatòria en cap cas podrà ser d'una quantia que, aïlladament o en concurrència amb subvencions i ajudes d'altres administracions públiques o d'altres ens públics o privats, ingressos o recursos supere el cost de l'activitat subvencionada.
8.2. De les economies que puguen produir-se per l'aplicació del que establix la base cinquena, se'n podrà disposar, a proposta de l'òrgan instructor, a través d'una nova resolució del conseller de Cultura, Educació i Esport, en qualitat de president de Teatres de la Generalitat Valenciana, per a incrementar la quantitat concedida a algun dels beneficiaris o per a incloure'n d'altres inicialment exclosos, variant fins i tot les quantitats per a cada una de les diferents modalitats previstes en el punt 2.2 de les presents bases, així com el nombre màxim d'ajudes establit en cada una.
8.3. Qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent d'altres subvencions, ajudes, ingressos o recursos fora dels casos permesos per les presents bases, podran donar lloc a la modificació de la resolució de concessió.
Si l'alteració de les condicions de l'activitat subvencionada significa una reducció de l'activitat, la modificació serà proporcional a la minoració efectuada.
Per al cas d'obtenció concurrent d'altres aportacions que siguen compatibles, la modificació només es produirà si la suma de les ajudes supera el cost de l'activitat subvencionada, i es minorarà la quantitat que excedisca el cost final de l'activitat.
8.4. Estes ajudes són compatibles amb altres subvencions, ajudes, ingressos o recursos per a la mateixa finalitat, procedents de qualsevol administració o ens públics o privats, nacionals, de la Unió Europea o d'organismes internacionals, sense que en cap cas, aïlladament o en conjunt, puguen superar el cost de l'activitat subvencionada.
8.5. Seran procedents el reintegrament de les quantitats percebudes i l'exigència de l'interés de demora des del moment del pagament de la subvenció en els casos previstos en l'article 37 de la Llei 38/2003, de 17 de novembre, general de subvencions (BOE de 18.11.2003).
Capítol II
Ajudes a la creació
9. Finalitat de la concessió
Les ajudes a la creació tenen com a finalitat potenciar l'escriptura teatral d'autors valencians, tant en castellà com en valencià.
10. Imports i modalitats de les ajudes
Es convoquen sis ajudes: dos per a autors que tinguen almenys una de les seues obres publicada; dos per a autors que hagen posat en escena com a mínim dos dels seus textos, i dos més per a autors novells que no hagen publicat ni representat les seues obres.
La dotació global destinada a les ajudes és de 14.400 euros.
La distribució per modalitats és la següent:
a) Per a autors que hagen publicat: 3.600 euros cada ajuda.
b) Per a autors que hagen posat en escena les seues obres: 2.400 euros cada ajuda.
c) Per a autors novells: 1.200 euros cada ajuda.
11. Beneficiaris
Només poden sol·licitar les ajudes els autors que tinguen la residència i el lloc de treball habitual a la Comunitat Valenciana. Els sol·licitants han d'aportar un certificat d'empadronament.
12. Documentació específica
A més de la documentació establida per a les sol·licituds en la base quatre, a la sol·licitud d'esta modalitat d'ajuda s'han d'adjuntar:
a) Currículum personal amb la trajectòria com a autor dramàtic i la relació amb el món del teatre.
b) Sinopsi argumental del text que es proposa escriure, en què s'ha d'indicar si és en valencià o castellà.
c) Termini en què es compromet a entregar l'obra escrita, que no pot ultrapassar el 20 de desembre de 2007.
d) Acreditació, si és el cas, de qualsevol compromís entre l'autor i una editorial per a la publicació o entre una companyia o una empresa per a la producció.
13. Criteris de valoració
La valoració de les sol·licituds presentades es realitzarà atenent els criteris següents:
- Trajectòria professional del sol·licitant.
- Proposta de text que es presenta.
- Es valorarà especialment el fet que hi haja algun compromís de publicació entre l'autor i una editorial, o de producció amb una companyia o empresa.
14. Obligacions particulars dels beneficiaris
En el cas que Teatres de la Generalitat Valenciana decidisca produir o editar algun dels textos objecte d'ajuda, l'autor hi haurà de donar l'autorització pertinent. Això no obstant, si s'ha presentat amb la sol·licitud un compromís previ entre l'autor i una editorial o companyia per a l'edició o producció del text, es respectarà.
En el cas que tercers decidisquen editar o produir algun dels textos, els beneficiaris de les ajudes es comprometen a fer constar la col·laboració de la Conselleria de Cultura, Educació i Esport de la Generalitat i a incloure el logotip de Teatres de la Generalitat Valenciana en el material imprés que es difonga.
Capítol III
Ajudes a la producció i/o gires d'empreses de teatre i circ
15. Finalitat de la concessió
Les ajudes a la producció i/o gires d'empreses de teatre i circ tenen com a finalitat l'increment qualitatiu dels espectacles de teatre i circ produïts a la Comunitat Valenciana, amb la intenció de proporcionar als ciutadans una oferta diversificada i de qualitat, i de facilitar l'exhibició de les produccions de companyies valencianes de teatre i circ a Espanya o a l'estranger, col·laborant així a la progressiva consolidació de les empreses de teatre i circ a la Comunitat Valenciana.
16. Import de les ajudes
Dins dels límits establits en la base 2.2 per a esta modalitat d'ajudes, el nombre d'ajudes concedides no podrà excedir les setze, amb una dotació unitària màxima de 36.000 euros.
17. Beneficiaris
Poden sol·licitar estes ajudes empreses de teatre i circ de la Comunitat Valenciana. S'exceptuen d'esta modalitat d'ajudes les associacions i entitats sense ànim de lucre.
18. Documentació específica
A més de la documentació establida per a les sol·licituds en la base quatre, a la sol·licitud d'esta modalitat d'ajuda s'han d'adjuntar:
a) Projecte de l'activitat de l'empresa o companyia per a l'any 2007 amb el pla d'explotació empresarial, que ha d'incloure, si n'hi ha, els projectes de noves produccions per a l'any 2007, amb el pressupost, el format i la fitxa artística, així com els possibles actors i actrius valencians i la data prevista d'estrena, i, si en té, el projecte de gires fora de la Comunitat Valenciana de les obres que es mantinguen en el repertori, on s'ha d'especificar el calendari previst d'actuacions i el pressupost econòmic de la gira que es pretenga fer durant l'any 2007.
b) Memòria de les activitats fetes per l'empresa durant els tres anys anteriors, en què s'han d'especificar les activitats de caràcter artístic realitzades i s'han d'indicar les produccions i les representacions efectuades dins i fora de la Comunitat Valenciana.
c) Informe sobre els recursos humans de caràcter fix i les contractacions laborals fetes durant l'any 2006. L'acreditació de les contractacions s'ha de fer aportant les cotitzacions de l'empresa a la Seguretat Social en l'exercici indicat, acompanyades d'una relació numerada del personal contractat amb els noms i cognoms, els càrrecs, els dies cotitzats i el règim de cotització (general, autònom o d'artistes).
d) Fitxa inclosa com a annex VII degudament omplida.
19. Criteris de valoració
La valoració de les sol·licituds presentades es farà d'acord amb la informació indicada en l'apartat anterior i els criteris següents:
- Projecte d'activitats per a l'any 2007: fins a 75 punts.
- Memòria d'activitats: fins a 20 punts.
- Estructura organitzativa de l'empresa: fins a 5 punts.
En qualsevol cas, es tindran en compte les característiques específiques de cada empresa i l'especialització en les distintes classes d'espectacles (infantil, titelles, teatre de carrer, etc.).
Capítol IV
Ajudes per a projectes biennals d'empreses de teatre i circ
20. Finalitat de la concessió
Les ajudes anuals per a projectes biennals d'empreses de teatre i circ tenen com a finalitat donar suport a aquelles empreses que, amb una trajectòria plenament consolidada, despleguen projectes artístics, especialment pel que fa a la producció, gestió i distribució d'espectacles, amb un cicle d'explotació d'un període superior a l'any, amb la qual cosa es pretén facilitar la consolidació progressiva de les empreses, la seua projecció nacional i internacional i l'increment qualitatiu dels espectacles de teatre i circ produïts a la Comunitat Valenciana, amb la intenció de proporcionar als ciutadans una oferta diversificada i de qualitat, i de facilitar l'exhibició de les produccions de companyies valencianes de teatre i circ a Espanya o a l'estranger.
Les ajudes concedides tindran caràcter anual i estaran dirigides únicament a les activitats que es realitzen en l'exercici 2007. La concessió d'estes ajudes no comportarà cap compromís de despesa per a Teatres de la Generalitat Valenciana durant l'any 2008. Per això, els beneficiaris en la present convocatòria d'ajudes anuals a un projecte biennal que, havent complint les condicions fixades, opten per la continuïtat del projecte i desitgen percebre l'ajuda en l'exercici 2008, hauran de concórrer necessàriament al procés de selecció.
21. Import de les ajudes
Dins dels límits establits en la base 2.2 per a esta modalitat d'ajudes, el nombre d'ajudes concedides no podrà excedir les deu, amb una dotació unitària màxima de 120.000 euros.
22. Beneficiaris
Poden sol·licitar estes ajudes les empreses de teatre i circ de la Comunitat Valenciana que acrediten els requisits següents:
- Tindre una antiguitat mínima de cinc anys.
- Tindre una activitat continuada des de la creació.
- Haver realitzat un mínim de quatre produccions en els últims cinc anys.
- Disposar d'una estructura laboral estable, i en el cas d'apoderats de l'empresa acreditar haver cotitzat en el règim general o d'autònoms per com a mínim dos persones amb relació laboral de caràcter fix, així com un mínim de 480 dies durant l'any 2006 en el règim especial d'artistes.
S'exceptuen d'esta modalitat d'ajudes les associacions i entitats sense ànim de lucre.
23. Documentació específica
A més de la documentació establida per a les sol·licituds en la base quatre, a la sol·licitud d'esta modalitat d'ajuda s'han d'adjuntar:
a) Currículum dels gestors i directors artístics de l'empresa.
b) Informes sobre els recursos humans de caràcter fix i les contractacions laborals realitzades l'any 2006. L'acreditació de les contractacions es farà aportant les cotitzacions a la Seguretat Social realitzades per l'empresa en l'exercici indicat.
c) Memòria de l'activitat de l'empresa durant els últims cinc anys (produccions, representacions, amb el lloc de representació, la data, el títol de l'espectacle i l'idioma en què es va fer l'exhibició, i altres activitats realitzades). Este informe ha d'estar firmat en totes les pàgines pel representat legal de l'empresa.
d) Projecte d'activitats de l'empresa per als anys 2007 i 2008 amb el pla d'explotació empresarial, que ha d'incloure, si n'hi ha, els projectes de noves produccions per a eixe període, amb el pressupost, el format i la fitxa artística, així com els possibles actors i actrius valencians i la data prevista d'estrena, i, si en té, el projecte de gires fora de la Comunitat Valenciana de les obres que es mantinguen en el repertori, on s'ha d'especificar el calendari previst d'actuacions i el pressupost econòmic de la gira que es pretenga fer durant l'any 2007 i 2008.
En qualsevol cas, serà un requisit indispensable que, per al període considerat, s'escometa un mínim d'una producció i es projecte la realització d'almenys 120 representacions dels espectacles que l'empresa mantinga en el repertori, de les quals com a mínim 24 han de ser fora de la Comunitat Valenciana. A l'efecte del còmput de les representacions incloses en el projecte de gira, es comptaran com a dos representacions cada una de les previstes si corresponen a espectacles de circ.
e) Fitxa inclosa com a annex VIII, emplenada correctament.
f) Qualsevol altra documentació que resulte necessària per a acreditar els requisits establits en la base 22.
24. Criteris de valoració
La valoració de les sol·licituds presentades es farà d'acord amb la informació donada en la base 23 i els criteris següents:
- Nombre d'intèrprets participants en el projecte: fins a 5 punts.
- Disposar d'una estructura laboral estable: fins a 5 punts.
- Memòria d'activitats: fins a 20 punts.
- Projecte d'activitats per als anys 2007 i 2008: fins a 70 punts.
En qualsevol cas, es tindran en compte les característiques específiques de cada empresa i l'especialització en les distintes classes d'espectacles (infantil, titelles, teatre de carrer, etc.).
Si, havent complint tots els requisits exigits en la present modalitat, l'informe de la comissió de valoració no fóra favorable, es produiria la translació automàtica del projecte a la modalitat d'ajudes a la producció i/o gires d'empreses de teatre i circ.
25. Import de l'ajuda per a l'any 2008
La concessió de l'ajuda l'any 2008 dependrà de la normativa aplicable en eixe exercici, de l'existència de crèdit adequat i suficient, del compliment i la valoració de les activitats realitzades l'any 2007 i de la selecció o no del projecte de continuïtat, i l'interessat haurà de concórrer al procés de selecció que s'òbriga a este efecte.
En el cas que en el procés de selecció corresponent a l'any 2008 se seleccione la continuïtat del projecte, l'import que es concedisca es basarà en el concedit l'any 2007, sense perjuí que es puguen produir ajustos, en més o en menys, d'acord amb allò establit en el paràgraf anterior.
En cap cas es podran aplicar criteris automàtics de proporcionalitat, ni en més ni en menys, en les ajudes que es concedisquen l'any 2008.
Capítol V
Ajudes a la programació en sales d'exhibició
26. Finalitat de l'ajuda
Les presents ajudes tenen com a finalitat possibilitar la programació d'espectacles experimentals i d'avantguarda, alternatius a les tendències habituals de programació.
27. Import de les ajudes
Dins dels límits establits en la base 2.2 per a esta modalitat d'ajudes, el nombre d'ajudes concedides no podrà excedir les huit, amb una dotació unitària màxima de 30.000 euros.
28. Beneficiaris
Només poden sol·licitar estes ajudes les empreses exhibidores radicades a la Comunitat Valenciana.
29. Requisits
S'establixen els requisits indispensables següents:
- Haver fet durant l'últim any un mínim de seixanta representacions. A este efecte, no es comptaran com a representacions les que puguen considerar-se integrades o extensives de plans formatius organitzats pel sol·licitant.
- Disposar d'una estructura laboral estable, circumstància que s'acreditarà aportant la documentació indicada en la lletra e de la base següent..
30. Documentació específica
A més de la documentació establida per a les sol·licituds en la base quatre, a la sol·licitud d'esta modalitat d'ajuda s'han d'adjuntar:
a) Relació de les actuacions exhibides durant l'any 2006, amb les dates concretes d'exhibició de cada espectacle i la comunitat autònoma o el país de procedència de les companyies programades.
b) Programació prevista per al l'exercici del 2007, amb la comunitat autònoma o el país de procedència de les companyies programades.
c) Pla d'explotació i finançament per al 2007.
d) Document acreditatiu de la propietat del local que es té, d'arrendament o de cessió d'ús.
e) Relació dels dies cotitzats pels seus treballadors a la Seguretat Social durant l'any 2006.
f) Qualsevol altra documentació que resulte necessària per a acreditar els requisits establits en la base 29.
31. Criteris de valoració
La valoració de les sol·licituds presentades es farà d'acord amb la informació donada en la base 30 i els criteris següents:
- La contribució de la programació al foment d'espectacles experimentals i d'avantguarda, alternatius a les tendències habituals de programació.
- L'aplicació d'estratègies de creació i foment de nous públics.
- La presència en la programació de produccions valencianes i d'obres en valencià.
- El pla d'explotació i el grau de finançament aconseguit i previst al marge de Teatres de la Generalitat Valenciana.
- Les característiques de les temporades d'exhibició realitzades, així com l'especialització.
Capítol VI
Ajudes a la formació i investigació
32. Finalitat de la concessió
Les ajudes tenen com a finalitat potenciar el reciclatge i la formació especialitzada dels diferents agents que participen en els processos de creació, producció, distribució i exhibició de productes teatrals i circenses, així com promoure projectes d'investigació que afavorisquen un major coneixement dels sectors del teatre i el circ a la nostra comunitat.
33. Import de les ajudes
Dins dels límits establits en la base 2.2 per a esta modalitat d'ajudes, el nombre d'ajudes concedides no podrà excedir les cinc, amb una dotació unitària màxima de 4.500 euros.
34. Beneficiaris
Persones físiques o entitats jurídiques de la Comunitat Valenciana que desitgen dur a terme activitats de formació especialitzada o investigació en els sectors del teatre i el circ.
35. Documentació específica
A més de la documentació establida per a les sol·licituds en la base quatre, a la sol·licitud d'esta modalitat d'ajuda s'han d'adjuntar:
a) En el cas de petició d'ajudes per a l'assistència a cursos especialitzats, congressos, jornades, etc.:
- Memòria explicativa del programa de treball que s'ha de realitzar.
- Currículum professional del peticionari.
- Lloc, data, i duració de l'acció formativa per a la qual se sol·licita l'ajuda.
- Cost de la matrícula i, si es produïxen, despeses addicionals de desplaçament i allotjament.
b) En el cas de petició de l'ajuda per a la realització de projectes de formació o investigació:
- Presentació del projecte que es pretén realitzar, que com a mínim ha d'incloure: finalitat, objectius, continguts, activitats, pressupost de realització i terminis d'execució.
- Currículum professional de les persones que participen en el projecte com a professors o investigadors.
- Especificació, si n'hi ha, de les entitats o organismes que col·laboren en el projecte.
36. Criteris de valoració
La valoració de les sol·licituds presentades es realitzarà segons els criteris següents:
- Interés de l'acció formativa o projecte que es presenta.
- Currículums dels sol·licitants.
- Es valorarà el fet que les peticions o els projectes que es presenten estiguen avalats per entitats o organismes que habitualment duguen a terme programes de formació o investigació, especialment si és en els sectors del teatre i el circ.
37. Obligacions particulars dels beneficiaris
En el cas de projectes d'investigació, els beneficiaris estan obligats a lliurar una còpia dels treballs realitzats a Teatres de la Generalitat Valenciana.
Capítol VII
Ajudes a entitats sense ànim de lucre
38. Finalitat de les ajudes
Esta modalitat d'ajudes té com a finalitat potenciar les activitats de teatre i circ que realitzen les associacions i entitats sense ànim de lucre, especialment les federacions o agrupacions que duen a terme les seues activitats en tot el territori de la Comunitat Valenciana.
39. Import de les ajudes
Dins dels límits establits en la base 2.2 per a esta modalitat d'ajudes, el nombre d'ajudes concedides no podrà excedir les sis, amb una dotació unitària màxima de 36.000 euros.
40. Beneficiaris
Associacions i entitats culturals sense ànim de lucre que duguen a terme les seues activitats a la Comunitat Valenciana.
41. Documentació específica
A més de la documentació establida per a les sol·licituds en la base quatre, a la sol·licitud d'esta modalitat d'ajuda s'han d'adjuntar:
a) Projecte que es proposa realitzar, on s'han d'indicar:
- Objectius i destinataris del projecte.
- Activitats que s'han de realitzar, dates previstes i mitjans materials, humans i tècnics de què es disposa.
- Pressupost detallat de despeses i ingressos, i el dèficit previst.
b) Memòria de les activitats realitzades en els últims dos anys per l'associació o entitat.
c) Registre d'estatuts de l'associació o entitat.
42. Criteris de valoració
La valoració de les sol·licituds presentades es realitzarà segons els criteris següents:
- Trajectòria de l'associació o entitat i resultats obtinguts en la gestió dels seus projectes.
- Interés i qualitat del projecte presentat.
- Repercussió del projecte presentat sobre autors, directors, actors, companyies, etc. de la Comunitat Valenciana.
Capítol VIII
Ajudes a projectes d'especial interés (festivals, mostres, fires i d'altres)
43. Finalitat de la concessió
Esta modalitat d'ajudes té com a finalitat potenciar els projectes i les activitats, com per exemple festivals, mostres, fires, etc., que, per la seua novetat, especialització o caràcter excepcional, poden ser classificats com a projectes d'especial interés.
44. Import de les ajudes
Dins dels límits establits en la base 2.2 per a esta modalitat d'ajudes, el nombre d'ajudes concedides no podrà excedir les huit, amb una dotació unitària màxima de 18.000 euros.
45. Beneficiaris
Persones físiques o entitats jurídiques que realitzen les seues activitats a la Comunitat Valenciana.
46. Documentació específica
A més de la documentació establida per a les sol·licituds en la base quatre, a la sol·licitud d'esta modalitat d'ajuda s'han d'adjuntar:
a) Projecte que es pretén realitzar, en què han de figurar:
- Objectius i destinataris del projecte.
- Activitats que s'han de realitzar, dates previstes i mitjans materials, humans i tècnics de què es disposa.
- Pressupost detallat de despeses i ingressos, i el dèficit previst.
b) Memòria de les activitats realitzades durant els últims dos anys.
47. Criteris de valoració
La valoració de les sol·licituds presentades es realitzarà segons els criteris següents:
- Trajectòria de la persona o entitat que sol·licita l'ajuda i resultats obtinguts en la gestió dels seus projectes.
- Interés i qualitat del projecte presentat.
- Grau d'innovació i noves dimensions que puga aportar al desenvolupament dels sectors del teatre i el circ de la Comunitat Valenciana.
- Repercussió del projecte sobre autors, directors, actors, companyies, etc. de la Comunitat Valenciana.